**Výzva**

**na predkladanie žiadostí o poskytnutie dotácie v oblasti podpory regionálneho rozvoja**

**Úrad podpredsedu vlády SR pre investície a informatizáciu podľa § 13 ods. 6) zákona č. 539/2008 Z. z. o podpore regionálneho rozvoja v znení neskorších predpisov (ďalej len „zákon o podpore regionálneho rozvoja“)**

**vyhlasuje**

**„*výzvu na predkladanie žiadostí o poskytnutie dotácie v oblasti podpory regionálneho rozvoja******(ďalej len „výzva“)* “**

|  |  |
| --- | --- |
| **Kód výzvy** | 6983/2019/OSMRR |
| **Dĺžka trvania výzvy** |
| **Dátum vyhlásenia výzvy** | 16.12.2019 |
| **Termín na podanie žiadostí** | do 16.1.2020 |

1. Účel poskytnutia dotácie

Podpora regionálneho rozvoja v súlade s § 3 ods. 1 zákona o podpore regionálneho rozvoja.[[1]](#footnote-1)

1. Vyhlasovateľ výzvy a Gestorský útvar výzvy

Vyhlasovateľom výzvy je Úrad podpredsedu vlády Slovenskej republiky pre investície a informatizáciu (ďalej len „úrad“), so sídlom Štefánikova 15, 811 05 Bratislava.

Gestorským útvarom je Sekcia regionálneho rozvoja (SRR).

1. Oprávnené aktivity

1. Aktivity zamerané na podporu regionálneho rozvoja formou:

1.1 vytvárania partnerstiev a spolupráce so sociálno-ekonomickými partnermi v oblasti regionálneho rozvoja;

1.2 uľahčenia a podpory najmä územnej spolupráce vrátane jednej alebo viacerých foriem regionálnej, cezhraničnej, nadnárodnej a medziregionálnej spolupráce a využívaním príkladov dobrej praxe.

2. Príprava a/alebo realizácia inovatívnych a pilotných projektov zameraných na:

2.1 komplexné využívanie vnútorného rozvojového potenciálu územia - prírodných, kultúrnych, materiálnych, finančných, ľudských a inštitucionálnych zdrojov;

2.2 rozvoj ľudských zdrojov vrátane zvyšovania vzdelanostnej úrovne, kvalifikácie a zlepšovania prípravy detí a mladých dospelých na trh práce ;

2.3 predchádzanie sociálneho vylúčenia a zmierňovanie jeho negatívnych dôsledkov, podporu rovnosti príležitostí na trhu práce a podporu znevýhodnených komunít ;

2.4 zlepšenie a rozvoj sociálnej infraštruktúry regiónu;

2.5 rozvoj cestovného ruchu;

2.6 zachovanie identity a rozvoj kultúry a starostlivosť o kultúrne dedičstvo regiónov a sídiel;

2.7 rozvoj pôdohospodárstva a rozvoj vidieka, rozvoj vidieckych oblastí a zvyšovanie kvality života na vidieku;

2.8 ochranu prírody, efektívne využívanie prírodných zdrojov regiónu a využívanie alternatívnych zdrojov energie;

2.9 budovanie a posilňovanie štruktúr občianskej spoločnosti, rozvoj prosociálneho správania obyvateľstva;

2.10 rozvoj multikultúrnej spoločnosti v regióne vrátane multikultúrneho dialógu, spolupráce a tolerancie v regiónoch a sídlach.

1. Oprávnené obdobie vzniku výdavkov

Od 01. 01. 2020 do 31. 12. 2020.

1. Oprávnení žiadatelia

Oprávnenými žiadateľmi pre túto výzvu sú subjekty územnej spolupráce podľa § 13 ods. 1 zákona o podpore regionálneho rozvoja:

1. regionálna rozvojová agentúra,

b) slovenská časť euroregiónu,

c) európske zoskupenie územnej spolupráce

d) občianske združenie,

e) nezisková organizácia poskytujúca všeobecne prospešné služby,

f) obec,

g) vyšší územný celok

Žiadateľ podľa písmena a) až e) musí byť k dátumu predloženia žiadosti zapísaný v registri vedenom vecne a miestne príslušným orgánom verejnej správy a vykonávať aspoň jednu z činností podľa § 13 ods. 2 zákona o podpore regionálneho rozvoja.

1. Finančné prostriedky vyčlenené na výzvu

Objem disponibilných finančných prostriedkov vyčlenených na podporu v oblasti regionálneho rozvoja na rok 2020 je 1 110 178 eur.

1. Výška dotácie

Minimálna výška dotácie na jeden projekt je 10 000,00 eur.

Maximálna výška dotácie na jeden projekt je 50 000,00 eur.

Maximálny podiel dotácie na oprávnených výdavkoch projektu je 90 %.

1. Povinné prílohy k žiadosti

Povinné prílohy k žiadosti sú uvedené v §2 vyhlášky Úradu vlády Slovenskej republiky č. 226 zo 16. júla 2018, ktorou sa ustanovuje vzor žiadosti o poskytnutie dotácie na projekt, prílohy k žiadosti o poskytnutie dotácie na projekt a náležitosti projektu pre subjekty územnej spolupráce na podporu regionálneho rozvoja.

1. Spôsob predkladania žiadostí

Žiadosť spolu so všetkými povinnými prílohami sa predkladá týmito spôsobmi:

1. do elektronickej schránky Úradu podpredsedu vlády Slovenskej republiky pre investície a informatizáciu s označením predmetu „Žiadosť o poskytnutie dotácie - Podpora regionálneho rozvoja“ a kód výzvy, alebo
2. prostredníctvom poštovej služby doporučene na adresu:

Úrad podpredsedu vlády Slovenskej republiky pre investície a informatizáciu

Sekcia regionálneho rozvoja

Štefánikova 15

811 05 Bratislava,

alebo

1. osobne do podateľne Úradu podpredsedu vlády Slovenskej republiky pre investície a informatizáciu.

V prípade spôsobu 2. a 3. žiadateľ predkladá vytlačenú a podpísanú žiadosť spolu so všetkými povinnými prílohami v jednom origináli. Žiadosť musí byť odovzdaná v jednej uzavretej a nepriehľadnej obálke alebo obale, ktorá/-ý musí byť označená/-ý takto: „Žiadosť o poskytnutie dotácie - Podpora regionálneho rozvoja“, kód výzvy“.

Žiadateľ zároveň zašle žiadosť a prílohy v rovnakom termíne aj elektronickou poštou na adresu vyzva2020@vicepremier.gov.sk .

1. Kontakty na účely konzultácií

Otázky súvisiace s predmetom výzvy je možné zasielať sekcii regionálneho rozvoja Úradu podpredsedu vlády Slovenskej republiky pre investície a informatizáciu elektronickou poštou na adresu: vyzva2020@vicepremier.gov.sk .

Telefonické konzultácie sú možné počas trvania výzvy v pracovných dňoch v čase od 10:00 do 15:30 na tel. čísle 02 209281 8902, 8284, 8285.

Počas trvania výzvy môžu byť na webovom sídle vyhlasovateľa uverejnené odpovede na často kladené otázky (FAQs).

1. Podmienky poskytnutia dotácie
* Dotáciu možno poskytnúť len oprávnenému žiadateľovi na základe žiadosti, ktorá bola podaná v súlade s podmienkami tejto výzvy.
* Oprávneným žiadateľom je subjekt územnej spolupráce podľa časti 5 výzvy, ktorý predloží žiadosť spĺňajúcu podmienky ustanovené osobitnými predpismi a touto výzvou.
* Na poskytnutie dotácie nie je právny nárok.
* Oprávnený žiadateľ môže na základe výzvy predložiť len jednu žiadosť, v opačnom prípade budú vylúčené všetky jeho žiadosti.
* Dotácia sa poskytne podľa zmluvy o poskytnutí dotácie uzatvorenej medzi Úradom podpredsedu vlády Slovenskej republiky pre investície a informatizáciu a subjektom územnej spolupráce, ktorej vzor je uvedený v prílohe č. 2 výzvy.
1. Komisia

O výške poskytnutej dotácie rozhoduje vedúci úradu podpredsedu vlády Slovenskej republiky pre investície a informatizáciu na základe odporúčania odbornej hodnotiacej komisie, ktorá je jeho poradným orgánom.

Zloženie, spôsob rokovania a spôsob hodnotenia odbornej hodnotiacej komisie upravuje štatút a rokovací poriadok, ktorý schvaľuje vedúci Úradu podpredsedu vlády Slovenskej republiky pre investície a informatizáciu.

1. Kritériá hodnotenia žiadostí

Odborná hodnotiaca komisia posudzuje predložené žiadosti podľa nasledujúcich kritérií:

* **Územný alebo cezhraničný vplyv:** komplexné využívanie vnútorného rozvojového potenciálu územia; rozvoj hospodárstva v regióne s cieľom vytvárať nové pracovné miesta a stabilizovať ohrozené pracovné miesta; rozvoj ľudských zdrojov; uľahčenie a podpora územnej spolupráce;
* **Uskutočniteľnosť:** vhodnosť zvolených postupov, metód a činností na uskutočnenie projektu; dostatočné kapacity žiadateľa na realizáciu projektu; primeranosť, oprávnenosť, reálnosť, hospodárnosť a nevyhnutnosť výdavkov na realizáciu projektu vrátane odôvodnenia jednotlivých položiek rozpočtu projektu;
* **Udržateľnosť:** udržateľnosť realizovaných výsledkov aj po skončení financovania z tejto výzvy; využiteľnosť výsledkov projektu v období po skončení projektu; spätná väzba, posudzovanie a vyhodnocovanie žiadostí vykonáva komisia. Komisia je ako odborný a poradný orgán zriadená vedúcim Úradu podpredsedu vlády Slovenskej republiky pre investície a informatizáciu (ďalej len „vedúci úradu“). Komisia je pri vyhodnocovaní žiadostí nezávislá. Postavenie, pôsobnosť, zloženie, činnosť a priebeh rokovania komisie, postup komisie pri vyhodnocovaní žiadostí a spôsob prijímania odporúčaní komisiou upravuje štatút komisie uverejnený na webovom sídle poskytovateľa.
1. Prílohy k výzve zverejnené na webovom sídle vyhlasovateľa
2. Vzor žiadosti o poskytnutie dotácie na projekt zameraný na podporu regionálneho rozvoja pre subjekty územnej spolupráce na rok 2020,
3. Vzor zmluvy o poskytnutí dotácie na projekt,
4. Dizajn manuál Úradu podpredsedu vlády Slovenskej republiky pre investície a informatizáciu.
5. Prílohy k žiadosti – Popis projektu, Rozpočet, Plán činnosti, Čestné vyhlásenie žiadateľa, Vyhlásenie o partnerstve.

V Bratislave, dňa 16. 12. 2019

Odsúhlasil:

Ing. Matej Puzder, PhD

generálny riaditeľ

sekcie regionálneho rozvoja

Úrad podpredsedu vlády Slovenskej republiky pre investície a informatizáciu

Schválil:

Mgr. Patrik K r a u s p e,

vedúci úradu

Úrad podpredsedu vlády Slovenskej republiky pre investície a informatizáciu

1. Podľa § 3 ods. 1 zákona o podpore regionálneho rozvoja hlavným cieľom podpory regionálneho rozvoja je: a) odstraňovať alebo zmierňovať nežiaduce rozdiely v úrovni hospodárskeho rozvoja, sociálneho rozvoja a územného rozvoja regiónov a zabezpečiť trvalo udržateľný rozvoj regiónov,

b) zvyšovať ekonomickú výkonnosť, konkurencieschopnosť regiónov a rozvoj inovácií v regiónoch pri zabezpečení trvalo udržateľného rozvoja,

c) zvyšovať zamestnanosť a životnú úroveň obyvateľov v regiónoch pri zabezpečení trvalo udržateľného rozvoja. [↑](#footnote-ref-1)